წიგნების თარო

„წიგნების თარო“ — სატელევიზიო ფორმატის ორიგინალური ქართული თამაში, რომლის თემატიკას ლიტერატურასთან ერთად სხვადასხვა შემეცნებითი სფერო წარმოადგენს. შოუ გრძელდება ერთი სატელევიზიო სეზონის განმავლობაში, ოლიმპიური სისტემით.

პირველი ფორმატი 2015 წელს შეიქმნა და 2016 წლის 16 იანვარს საქართველოს პირველი არხის ეთერში ჩაეშვა. ამჟამად (2025 წელს) ეთერი უკვე 14 სასკოლოსა და 13 სტუდენტურ სეზონს მოიცავს.

შოუს გამარჯვებული გუნდი დიდ ბრიტანეთში, კემბრიჯის საზაფხულო სკოლაში მიემგზავრება. მეოთხე სეზონიდან კი გამარჯვებულ გუნდთან ერთად კემბრიჯში ხალხის რჩეული მონაწილეც მიდის, რომელსაც მაყურებელი ავლენს.

ფორმატი
მონაწილეები ერთმანეთს ლიტერატურასთან და სხვა სფეროებთან დაკავშირებული კითხვების გამოცნობაში ეჯიბრებიან. სასკოლო სეზონში 32 რჩეული სკოლის გუნდი მონაწილეობს. თითოეულ გუნდში სამი, მე-10, მე-11, ან მე-12 კლასის მოსწავლეა. სასკოლო სეზონების პარალელურად მიმდინარეობს სტუდენტური სეზონებიც, რომელში მონაწილეობის  მიღება ნებისმიერი უნივერსიტეტის ბალაკავრიატის საფეხურის სტუდენტებს შეუძლიათ. სტუდენტურ სეზონში 16 გუნდი მონაწილეობს.

პირველი ეტაპი
პირველ ეტაპზე გუნდები 9 ლიტერატურულ რაუნდს თამაშობენ. კითხვის დასმისთანავე გაცემული თითოეული სწორი პასუხი 3 ქულით ფასდება, დამატებითი დროის (30 წამის) განმავლობაში გამოცნობის შემთხვევაში - 2 ქულით, ხოლო თუ ამის შემდეგ პასუხის გასაცემად წამყვანის მინიშნება გახდა საჭირო, სწორი პასუხი 1 ქულით შეფასდება.

მეორე ეტაპი
მეორე ეტაპი წარმოადგენს ქართულ რაუნდებს: ისტორიას, გეოგრაფიას და კულტურას. მოთამაშეები გუნდურად თამაშობენ და ცდილობენ საქართველოს შესახებ დასმული კითხვების გამოცნობას შესაბამისი სფეროებიდან. თითოეული სწორი პასუხი 2 ქულით ფასდება.

მესამე ეტაპი
მესამე ეტაპი შედგება სამი ზოგადი რაუნდისგან, სადაც მოთამაშეები ინდივიდუალურად ეჯიბრებიან ერთმანეთს ხელოვნებაში, მეცნიერებასა და სპორტში. კითხვის დასმისთანავე გაცემული სწორი პასუხი ფასდება 2 ქულით, დამატებითი დრო და წამყვანის მინიშნება ამ ეტაპზე არ მოქმედებს.

მეოთხე ეტაპი
მეოთხე ეტაპით თამაშს ასრულებს ბლიც-ტური. ბლიცში მხოლოდ ერთი მოსწავლე მონაწილეობს, რომელსაც გუნდი თავად ირჩევს. მისი ამოცანაა, რაც შეიძლება მეტ კითხვას უპასუხოს ერთი წუთის განმავლობაში. თითოეული სწორი პასუხი ფასდება 1 ქულით.

გამარჯვებულია ის გუნდი, რომელიც ჯამურად მეტ ქულას დააგროვებს.

„წიგნების თაროს“ სხვა პროექტები
2017 წელს „წიგნების თარომ“ წამოიწყო ლიტერატურული პროექტი, რომლის მეშვეობითაც გამოვლინდა 21-ე საუკუნის მოსწავლეების საყვარელი ქართული წიგნი.

„წიგნების თაროს“ ორგანიზებით, პროექტის გუნდის წევრები ხშირად ატარებენ ლექციებს სხვადასხვა თემაზე, როგორც თბილისში, ისე საქართველოს რეგიონებში.

2019 წლის 11 მაისს „წიგნების თარომ“ დააარსა წიგნების კითხვის ფესტივალი — პერმანენტული ღონისძიება, რომელიც უკვე ორჯერ გაიმართა, თბილისსა და ბათუმში.

2020 წლიდან "წიგნების თარომ" წამოიწყო ახალგაზრდული კონფერენციების ციკლი "საოცარი ახალი სამყარო" - საინტერესო და ინოვაციური ფორუმი მომავლის მოლოდინებისა და პერსპექტივების შესახებ, რომლის ფარგლებშიც გამოცდილი პროფესიონალებისა და ახალგაზრდების მოხსენებების მოსმენაა შესაძლებელი.

ამავე წლიდან მსოფლიო პანდემიის პირობებში "წიგნების თაროს ონლაინ სკოლა" დაარსდა, რომელმაც კარანტინის პერიოდში დაწყებითი კლასების ათასობით მოსწავლეს მრავალფეროვანი გაკვეთილები შესთავაზა.

2023 წლის 10 ივნისიდან "წიგნების თარომ" დაიწყო სამოყვარულო ჩემპიონატი, რომელმაც იმავე წლის 7 ოქტომბერს რეგულარული ჩემპიონატის სახე მიიღო. თამაშები თვეში ერთხელ იმართება და მასში მონაწილეობა სამი მონაწილისგან შემდგარ გუნდებს შეუძლიათ. გუნდი შეიძლება მოიცავდეს ნებისმიერ მსურველს, განურჩევლად ასაკისა, სასწავლებლისა, სამუშაო ადგილისა, სქესისა, რასისა, ეთნიკური, რელიგიური, სექსუალური ორიენტაციისა და ა.შ.

სამოყვარულო "წიგნების თაროს" თამაშისას გუნდები ერთ სივრცეში განლაგდებიან, კითხვებზე პასუხებს კი მათთვის დარიგებულ ფურცლებზე წერენ. ფურცლებს ასისტენტები აგროვებენ. თუ გუნდი პასუხის ფურცელს კითხვის დასმიდან 10 წამში ჩააბარებს - 3 ქულას მიიღებს, დამატებითი მინიშნებიდან 10 წამში - 1 ქულას. სულ თამაშდება 3 სრული პაკეტი, ანუ 39 კითხვა (შეკითხვების პაკეტი არ მოიცავს სატელევიზიო ფორმატის თამაშში შემავალ ორ რაუნდს - ვიდეოშეკითხვას და ეკრანიზაციას) და 2 თხუთმეტკითხვიანი ბლიცი. პაკეტებს შორის ცხადდება ბლიც-ტური, თითოეული გუნდიდან მაგიდასთან დარჩება თითო მოთამაშე, რომელსაც ექნება ბლიცის შესავსები ანკეტა. წამყვანი გაუჩერებლად კითხულობს 15 კითხვას, რის შემდეგაც 10 წამის განმავლობაში მოთამაშეები აბარებენ ანკეტებს. მათი მიზანია ბლიც-კითხვების პასუხები ანკეტაში შეიყვანონ. სწორი პასუხი - 1 ქულა, არასწორი პასუხი მინუსად არ ითვლება. როგორც ტურის, ისე ჩემპიონატის პრიზიორები ჩემპიონატის სპონსორებისგან სხვადასხვა პრიზით ჯილდოვდებიან.

სეზონები
სასკოლო სეზონები
სტუდენტური სეზონები
სპეციალური გადაცემები
სკოლები და უნივერსიტეტები, რომლებმაც ნახევარფინალს მიაღწიეს
სკოლები
უნივერსიტეტები
მიღწევები
„წიგნების თაროს“ საქართველოს წიგნის გამომცემელთა და გამავრცელებელთა ასოციაციამ ჯილდო, „წლის წიგნის ქომაგი“, 2020 წელს გადასცა.